ไฟแนนซ์ทูเดย์
...ในดีมีร้าย ในร้ายมีดี
8 ต.ค. 2557

...ในดีมีร้าย ในร้ายมีดี 
...ข่าวร้ายรายวันเรื่องเศรษฐกิจ โดยเฉพาะการส่งออกหดตัว มองแง่ดีคือเป็นการตระหนักให้เรายอมรับว่า ในช่วงทศวรรษที่หายไปของไทยเพราะความวุ่นวายทางการเมือง เราหยุดนิ่ง เอาแต่กินบุญเก่า และนำมาสู่การแข่งขันที่ง่อยเปลี้ยในเวทีโลกวันนี้มากขนาดไหน
รู้สึกตัวอีกทีก็ช็อกไปตามๆ กัน ครึ่งปีหลังนี้ไม่มีหวัง เห็นทีต้องฝากอนาคตยาวๆ ไว้กับการวางยุทธศาสตร์อย่างจริงจังหลังจากนี้
...หลังจากที่เคยมีข่าวคาวการถลุงงบไปเที่ยวเมืองนอกมากกว่าดูงาน จนเป็นข่าวใหญ่มาแล้ว คราวนี้มีกระแสมาใหม่ว่า สมควรหรือไม่ที่กรรมการบอร์ดประกันสังคม ซึ่งเป็นบุคคลภายนอก ไม่ใช่พนักงาน แต่ใช้งบไปเข้าคอร์สอบรมเรียนหนังสือ ครั้งหนึ่งก็มากกว่าแสนขึ้นไป งานนี้มีเสียงเล่าลือว่าเห็นทีต้องมีส่งกฤษฎีกาตีความว่าเสนอเองชงเองได้อย่างไร
...แอบเห็นพี่เตา “บรรยง พงษ์พานิช” เขียนเรื่องความร่ำรวยไม่ใช่ความผิด แล้วถูกใจ การเปิดเผยบัญชีทรัพย์สินของ สนช.เป็นครั้งแรกนี้ คือบทพิสูจน์ที่ดีที่สุดของความพยายามปลุกจิตสำนึกสร้างความโปร่งใสในสังคม ยุคสมัยนี้ใครก็รวยได้หากลงทุนถูกทาง บางคนซื้อที่รวย บางคนรวยเพราะหุ้น หรือแม้แต่ถูกหวย ข้าราชการก็รวยได้...ขอแค่ชี้แจงที่มาได้ก็เป็นพอ